Eesti doktorikool

Kirjutamislaager
2025-11-27 00:00 - 2025-11-30 23:59 (Europe/Tallinn)
@ Tartus, Pastoraadis (Riia 22a-2)

Kirjutamislaagrisse on oodatud humanitaarteaduste ja kunstide haru doktorandid ja nende juhendajad. Kirjutamislaagris on võimalik keskenduda oma doktoritöö või teadusartikli kirjutamisele. Selle eesmärgil on osalejate kasutada seminariruumid. Lisavõimalusena erinevad kirjutamist toetavad töötoad ja (individuaal)konsultatsioonid.

Vastuvõetud osavõtjate majutus ühekohalises toas (ennekõike Tallinnast tulijatele) ja toitlustuse hüvitatakse doktorikooli poolt. Laagrisse võetakse vastu kuni 25 osalejat.

Registreerumisel tuleb esitada lühike tööplaan, kus on märgitud millise tekstiga või teksti osa/etapiga on plaan laagris töötada.

Registreeri ennast SIIN. Registreerimise tähtaeg on 19. oktoober 2025.

Osalejate valikul on eelistatud:

humanitaarteaduste ja kunstide haru doktorandid;

doktorandid kes saavad osaleda laagris kogu ürituse perioodi ning ei ole viimase aasta jooksul kirjutamislaagris osalenud;

doktorandid, kellel on selge ja läbimõeldud tööplaan.

Küsimuste korral palume pöörduda Lii Langi poole, lii.lang@ut.ee.

Eesti doktorikooli humanitaarteaduste ja kunstide haru.

Kirjutamislaager
2025-12-07 00:00 - 2025-12-09 23:59 | Kubija
@ Kubija Hotell-Loodusspaa

Kirjutamislaagrisse on oodatud farmaatsia, arsti- ja terviseteaduste, veterinaaria haru doktorandid ja nende juhendajad.

Kirjutamislaagri eesmärk on anda doktorantidele võimalus paari järjestikuse päeva jooksul saada juhendamist ja tagasisidet mentoritelt ja keskenduda segamatult oma teadusartikli või doktoritöö kirjutamisele. Osalejatele pakutakse doktorikooli poolt majutust (kahekohalistes tubades), toitlustust ning transporti Tartust majutuskohta ja tagasi. Osalemine on tasuta.

Registreeru SIIN. Registreerimine on avatud 15. september -31. oktoober 2025.

Eelistatud on doktorandid, kes saavad osaleda terve kirjutamislaagri vältel ehk 7-9. detsember 2025.

Küsimuste korral palun pöörduda Mariann Reppo poole, mariann.reppo@ut.ee

Eesti doktorikooli arsti- ja terviseteadused, veterinaaria haru, Tartu Ülikool, farmaatsia instituut

Kirjutamislaager
2026-02-02 00:00 - 2026-02-05 23:59
📍 Kääriku spordikeskus

Kirjutamislaager toimub inglise keeles.

Kirjutamislaager on suunatud loodus- ja põllumajandusteaduste haru doktorantidele ja nende juhendajatele.

Kirjutamislaager pakub võimalust keskenduda oma doktoritöö või teadusartikli kirjutamisele. Palun arvestage osalemisega kogu ürituse vältel. Registreeruma on oodatud ka akadeemilised töötajad, kel hetkel pole juhendatavat doktoranti – palun andke sellest registreerumisvormis märku, osalmine kohtade olemasolul.

Laagrisse võetakse vastu kuni 25 osalejat. Osalejatele on tagatud toitlustus, majutus ühekohalises toas ning ühine transport Tartust Käärikule ja tagasi.

Registreerimine SIIN. Registreerimise tähtaeg on 14. jaanuar 2026.Lõplik koha kinnitus tuleb hiljemalt 19. jaanuaril.

Osalejad valitakse kirjutamislaagrisse registreerumisel seatud kirjutamiseesmärkide järgi, prioritiseerides doktoritöö katuspeatüki ja artiklite kirjutamist.

Küsimuste korral palume pöörduda Kadri Kõivu, kadri.koiv@ut.ee, või Valentina Rukinsi, valentina.rukins@ut.ee, poole.

Eesti doktorikooli loodusteaduste ja põllumajandusteaduste haru.

Loovuurimuse seminar „Kuidas ma uurin 3“
2026-02-19 10:00 - 14:30
📍 Eesti Muusika- ja Teatriakadeemias (Tatari 13 õppehoones) – Ruum A207

Maht: esinejad 2 EAP, osalejad 1 EAP

Seminaril arutavad loovuurimuse doktorandid vabas vormis, praktiliste näidete abil, milline on nende doktoritöö uurimisprotsess.

Oma uurimuste seisu on kutsutud tutvustama doktorandid EMTAst, EKAst ja BFM-ist. Samuti ootame üritusele loovuurijaid teistest Eesti ülikoolidest. Iga tutvustus on 15-20 minutit.

Esimese EMTA ja EKA ühisseminari loovuurimusest korraldas EMTA doktoriõppe keskus 2017. aastal. Sellest peale on (väheste eranditega) igal semestril toimunud loovuurijate-doktorantide kohtumine. Seekord leiab seminar aset Eesti doktorikooli humanitaarteaduste ja kunstide haru tegevuse raames.

Läbiviijaks on professor Kristel Pappel.

Programm
10.00 Sissejuhatus. Vanemteadur Madli Pesti, PhD, EMTAKuidas ma uurin?:10.10 Ekke Västrik, EMTA10.40 Julia Maria Künnap, EKA11.10 Sofia Isupova, EKA11.40 Kohvipaus (A202, Herz Room)12.10 Kristjan Kannukene, EMTA12.40 Ligia Fernandes, EKA13.10 Valle-Rasmus Roots, EMTA13.40 Lõpudiskussioon ja kokkuvõte. Theodore Parker, PhD in Music, EMTA

Esinejatel palun saata esinemissoov (piisab nimest ja ülikoolist) aadressile kristel.pappel@eamt.ee kuni 10. veebruar 2026.

Registreerimine SIIN. Registreerimise tähtage on 11. veebruar 2026.Osalejate piirarv on 15.

Küsimuste korral palume pöörduda Kristel Karu-Kletteri poole, kristel.karu-kletter@eamt.ee, tel 667 5808.

Eesti doktorikooli humanitaarteaduste ja kunstide haru.

Teaduse julgeolek - millised on teadlase julgeoleku riskid ja kuidas ennast nende eest kaitsta?
2026-02-25 10:00 - 11:30 | Online
Veebis (Teams)Veebiseminar toimub inglise keeles

Teadus ei jää puutumata üleilmsetest ärevatest majanduslikest, poliitilistest ja sõjalistest konfliktidest. Erinevalt teistest valdkondadest on teaduses julgeolekuohud enamasti varjatud ja see muudab teadlased ja nende töö eriti haavatavaks. Veebiseminaril antakse ülevaade teaduse julgeoleku aktuaalsetest teemadest, kirjeldatakse konkreetsete juhtumite näitel olulisemaid riske ning arutatakse ühiselt, kuidas leida tasakaal akadeemilise vabaduse ja selle kaitsmise vahel.

➤ Veebiseminari viib läbi Siret Rutiku, Tartu Ülikooli grandikeskuse juhataja. Rutiku on tegelenud teaduskorraldusega, sh teaduse turvalisuse teemadega, üle kümne aasta nii Eesti Teadusagentuuris kui Tartu Ülikoolis.

Registreerimine SIIN. Registreerimise tähtaeg on 22. veebruar 2026.

Küsimuste korral pöörduda Hele-Riin Urmeti poole, hele-riin.urmet@ut.ee.

Eesti doktorikooli ühisüritus. Koolitus on suunatud kõikide valdkondade doktorantidele.

Valgussünteesi regulatsiooni käsitlevate teadustööde analüüs
2026-03-11 12:00 - 2026-03-12 13:00
📍 Kubija hotelli seminariruum, Männiku tn 43a, Võru, 65603 Võru maakond

Seminar toimub eesti keeles.

11.03 väljasõit Tartust kell 12.00. 12.03 saabumine tagasi Tartusse 13.00.

Kutsume Teid osalema kahel päeval toimuval teadusseminaril, mille eesmärk on ühiselt läbi töötada ja arutada valgusünteesi regulatsiooni käsitlevaid teadustöid, mis on avaldatud rahvusvahelistes kõrge mõjufaktoriga ajakirjades (nt Cell, Science, Nature).

Seminari sisu: Seminaril osalejad loevad kahe nädala jooksul enne ürituse algust korraldajate poolt valitud 2–3 teadusartiklit.

Seminari käigus:

1. päeval toimub artiklite arutelu ning rühmatööna ettekannete koostamine.

2. päeval esitavad rühmad oma ettekanded ning viiakse läbi ühine tulemuste analüüs ja arutelu.

Seminari töökeel on eesti keel. Artiklid edastatakse registreerunutele pärast registreerimisperioodi lõppu, hiljemalt 25. veebruaril 2026.

Registreeri SIIN. Registreerimise tähtaeg on 20. veebruar 2026. Osalejate piirarv on 20. Osalejatena eelistatakse valgusünteesiga tegelevaid teadlasi doktorante ja magistrante.

Küsimuste korral palume pöörduda Kristina Mäemets-Allas, kristina.maemets-allas@ut.ee, Tel. +372 737 5883.

Eesti doktorikooli loodusteaduste ja põllumajandusteaduste haru.

Avalik loeng „Küberjulgeolek USA ja Ida-Aasia riikide liitudes: liitude areng ja tehnoloogiline muutus“
2026-03-19 10:15 - 11:45
📍 Lossi 36-307

Loeng toimub inglise keeles.

Küberkonfliktid kujutavad riikide liitudele erilist väljakutset, kuna vaenlased kasutavad digitaalseid operatsioone õõnestamaks liitlaskohustusi ja muutmaks regionaalset julgeolekuolukorda. Liitude reaktsioonid nendele ohtudele ei ole pelgalt strateegilised, vaid ka institutsionaalsed, nõudes kohanemist liidusiseste läbirääkimiste kaudu poliitikate, praktika ja võimekuste osas. Ühendades liitude poliitikate, sõjalise innovatsiooni ja küberkonfliktide teemalisi uurimistöid, esitletakse selles loengus raamistikku uurimaks, kuidas liidud reageerivad tehnoloogilistele muutustele ning analüüsitakse neid muutusi ajendavaid tegureid. Loengus käsitletakse küberjulgeoleku lõimimist USA liitlassuhetesse Lõuna-Korea, Jaapani ja Filipiinidega. Kõigi kolme juhtumi puhul viisid küberrünnakud nähtavatele muutustele koostöös, kusjuures algatus muutusteks tuli sageli Vaikse ookeani piirkonna partnerilt. Kuigi USA määrab küberkoostöö üldise suuna, mõjutavad Aasia liitlased sageli liitlassuhete kohandamise tempot ja sisu.

Esinejaks on Dr Miguel Alberto Gomez, kes on Singapuri Riikliku Ülikooli Aasia ja Globaliseerumise Keskuse vanemteadur. Tema uurimistöö põhifookuses on tehnoloogia, välispoliitika ja poliitilise psühholoogia lõimumine. Iseäranis huvitavad teda küsimused sellest, kuidas uued tehnoloogiad kujundavad poliitikat, strateegiat ja avalikku arvamust nii eliidi kui ka laiema avalikkuse jaoks.

Avalikku loengut modereerib professor Eiki Berg.

Küsimuste korral palume pöörduda Kerli Klock poole (kerli.klock@ut.ee), Johan Skytte poliitikauuringute instituut.

Eesti doktorikooli sotsiaalteaduste haru.

Süstemaatilised ülevaated tervise valdkonnas
2026-03-26 09:00 - 2026-03-27 18:00
🗓️ 26. märts 2026, kell 11.00-18.00🗓️ 27. märts 2026, kell 9.00-16.00🗓️ 23. aprill 2026, kell 11.00-18.00🗓️ 24. aprill 2026, kell 9.00-16.00

📍 Biomeedikum, Tartu Ülikool (Ravila 19, Tartu 50411)

Üritus toimub eesti keeles.

Koolituse sihtrühmaks on eelkõige doktorikooli arsti- ja terviseteaduste, veterinaaria haru doktorandid, kuid koolitus võib sobida ka sotsiaalteaduste haru doktorantidele, kui nende teadustöö on otseselt seotud tervise/haigustega.

Maht: 3 EAP – kontaktõpe 32 tundi, iseseisev töö 46 tundi

Tervist ja haigusi puudutava teadusliku tõendusmaterjali otsimise, hindamise ja sünteesimise põhitõed. Asjakohased andmebaasid ja abivahendid (tarkvara jmt). Teooria ja praktilised harjutused.

Koolituse eesmärgiks anda oskus teiste teadlaste koostatud süstemaatiliste ülevaadete kriitiliseks lugemiseks ja julgus ise süstemaatilise ülevaate koostamine ette võtta.

Koolitus toimub neljal õppepäeval Tartus kohapeal ning igale õppepäevale eelneb/järgneb iseseisev töö (elektroonsete õppematerjalide läbitöötamine, praktiliste ülesannete lahendamine). Kohapealse koolituse ajal pakutakse ka kehakinnitust.

Registreerimine SIIN. Registreerimise tähtaeg on 20. veebruar 2026.

Maksimum osalejate arv on 25. Koolitus toimub, kui registreerub vähemalt 15 huvilist.Osalejad valitakse registreerumise järjekorras. Vajadusel luuakse ka ootejärjekord.

Küsimuste korral palume pöörduda Kaja-Triin Laisaare poole, kaja-triin.laisaar@ut.ee, tõenduspõhise praktika kaasprofessor.

Eesti doktorikooli arsti- ja terviseteadused, veterinaaria haru.

Performatiivse kirjutamise töötuba
2026-03-27 10:00 - 17:15
📍 Tallinna Ülikool, ruum M-328

Töötuba toimub inglise keeles.

Performatiivse kirjutamise töötuba kutsub uurijaid avastama kirjutamist kui kehastunud, tegutsevat ja meelelist praktikat. Töötuba keskendub teksti ja materiaalsuse suhtele ning pakub loovaid meetodeid nii akadeemilise kui ka mitteakadeemilise kirjutamise värskendamiseks. Improvisatsiooniliste harjutuste kaudu uuritakse kirjutamist eri vaatenurkadest, avardades tavapäraseid teadusliku eneseväljenduse piire.

Töötuba on suunatud humanitaarteaduste ja kunsti haru doktorantidele ja nende juhendajatele.

Töötuba viivad läbi Taani-Norra kirjanik Kirstine Reffstrup ning Laima Nomeikaitė, kultuurigeograaf, kehalise improvisatsiooni praktik ja linnaplaneerimise dotsent Norra Agderi Ülikoolis.

Esinejate lühitutvustused
Kirstine Reffstrup on tunnustatud romaanikirjanik, kelle looming käsitleb identiteedi, ajaloo ja inimliku vastupidavuse teemasid. Tal on magistrikraad kirjanduslikus kompositsioonis Göteborgis asuvast Valandi Kunstiakadeemiast. Tema debüütromaan I, Unica – fantaasiarikas portree saksa kunstnikust Unica Zürnist – ilmus Norras ja Taanis 2016. aastal ning pälvis mitmeid kirjandusauhindade nominatsioone, sealhulgas Montana preemia nominatsiooni. Tema teine romaan Iron Lung ilmus 2023. aastal. Samal aastal pälvis Reffstrup Stig Sæterbakkeni mälestuspreemia ning tema teoseid on tõlgitud mitmesse keelde.

Laima Nomeikaitė on dotsent Agderi Ülikooli globaalse arengu ja planeerimise osakonnas Norras. Tema uurimistöö keskendub pärandi, kunsti, linna ning ruumi/koha ristumiskohtadele. Koos professor Michael Haldrupiga on ta raamatu Arts, Heritage and Performative Politics (Edward Elgar Publishing, 2025) kaasautor ja -toimetaja. Tema teadustöö on aidanud kujundada tänavakunsti, pärandi ning rohkem-kui-representatsiooniliste lähenemiste uurimissuunda.

Programm
10:00 – 10:45 Sissejuhatus. Teoreetiline sissevaade performatiivsesse ja loovasse kirjutamisse, koos näidetega kirjandus- ja kunstiajaloost.

10:45 – 11:00 Kohvipaus

11:00 – 13:00 Kirjutamistehnikad. Osalejaid tutvustatakse performatiivse ja loova kirjutamise erinevate tehnikatega (nt kehastunud performatiivne uurimine, vaba kirjutamine jm), mida katsetatakse praktiliste harjutuste kaudu.

13:00 – 14:00 Lõunapaus

14:00 – 15:00 Kirjutamine linnas. Keskendudes meelelistele kogemustele, julgustatakse osalejaid vabalt liikuma valitud linnaruumis, et koguda kirjutamiseks materjale, ideid ja inspiratsiooni. Materjalid võivad olla nii linnast leitud objektid (lehed, kivid, paberid jm) kui ka meelelised muljed, kasutades kõiki meelelisi registreid: helid, lõhnad, maitsed, puudutus ja visuaalne kujutlus. Kasutada võib ka fotoaparaate ja helisalvesteid. Linna meelelisus ja materiaalsus toimivad performatiivse kirjutamise agentse osalisena.

15:00 – 16:00 Kompositsiooniline töö. Tuginedes eelnevalt tutvustatud tehnikatele, loovad osalejad tekstilisi ja materiaalseid kompositsioone linnast kogutud materjalide ja meeleliste inspiratsioonide põhjal. Kirjutamine ei pea piirduma sõnalise tekstiga, vaid võib hõlmata ka fotode, videote, helide või linnast leitud materjalidest loodud kompositsioonide kogumist ja ühendamist.

16:00 – 16:15 Kohvipaus

16:15 – 17:15 Osalejate esitlused ja tagasiside. Päeva lõpetame loodud tööde jagamisega ning aruteluga selle üle, kuidas selline loov protsess võib toetada osalejate uurimistööd

Registreeri SIIN. Registreerimise tähtaeg on 20. märts 2026.Osalejate piirarv on 15. Osalejad valitakse registreerimise järjekorra alusel.

Küsimuste korral palume pöörduda Eva Kruuse poole, eva.kruuse@tlu.ee.

Eesti doktorikooli humanitaarteaduste ja kunstide haru.

Avalik loeng “Euroopa kaitse kolm dilemmat”
2026-03-31 10:15 - 11:45
📍 Lossi 36-306 ja veebis

Loeng toimub inglise keeles.

Osalema on oodatud kõik huvilised kõikidest valdkondadest!

Praeguses geopoliitilises olukorras valitseb laialdane üksmeel, et Euroopa peab saavutama suurema sõjalise autonoomia, mida omakorda seostatakse sageli nõudmistega Euroopa Liidu kaitsevõimekuse edasiarendamiseks. Selles loengus keskendun kolmele dilemmale, mis neid arenguid mõjutavad, kuid mida avalikus arutelus sageli eiratakse. Esiteks normatiivne dilemma, mis osundab pingele ELi kui sõjalise toimija ja Euroopa integratsiooni eetika vahel, mille keskmes on territoriaalse suveräänsuse ümberkujundamine.Teiseks institutsionaalne dilemma, mis tuleneb vajadusest luua tõhusamaid organisatsioonilisi struktuure ning ELi institutsioonide ajaloolisest kujunemisest. Kolmandaks poliitiline dilemma, mis puudutab vastuolu ühelt poolt suurema autonoomia nõudmise vahel, et seista vastu parempopulismile ja autokraatiatele, ning teiselt poolt samade tendentside tõusu eiramise vahel paljudes ELi liikmesriikides. Nende tähelepanekute alusel väidan, et Euroopa Liit ei ole Euroopa kaitsevõime edasiseks ülesehitamiseks sobiv vahend; et esimene samm autonoomia suunas on olemasolevate sõjalise koostöö võimaluste tõhusam kasutamine; ning et heidutuse oluliseks osaks on ühine arusaam sellest, mida tähendab „Euroopa“.

Loengut peab professor Thomas Diez, Tübingeni Ülikool (Saksamaa). Ta on politoloogia ja rahvusvaheliste suhete professor Tübingeni Ülikoolis. Ta on arvukate teadustööde autor nii rahvusvaheliste suhete teooria, Euroopa ja Euroopa Liidu uuringute kui ka konfliktiuuringute vallas. Ta on andnud olulise panuse Euroopa Liidu kui normatiivse jõu teemalisse debatti.

Avalikku loengut modereerib Euroopa õpingute kaasprofessor Stefano Braghiroli, Johan Skytte poliitikauuringute instituut.

Zoomi detailid: Meeting ID: 963 3039 3418, Passcode: [REDACTED]

Küsimuste korral palume pöörduda Kristel Vits poole (kristel.vits@ut.ee), Johan Skytte poliitikauuringute instituut.

Eesti doktorikooli sotsiaalteaduste haru.

Avalik loeng „Piiriülesed kogukonnad ontoloogilise julgeoleku ruumidena: Zaolzie regiooni noorte vähemusrahvuste liikmete narratiivid“
2026-03-31 12:15 - 13:30
📍 Lossi 36-307 ja veebis

Loeng toimub inglise keeles.

Osalema on oodatud kõik huvilised kõikidest valdkondadest!

Loeng keskendub Poola vähemusse kuuluvate noorte täiskasvanute ontoloogilisele julgeolekule Poola-Tšehhi piiri äärses Zaolzie regioonis. Loeng põhineb uuringul, mille eesmärgiks oli täita lünki piiriuuringutes, keskendudes igapäevaelu ruumilistele, ajalistele ja afektiivsetele teguritele, mis kujundavad noorte piirialade elanike turvatunnet tänapäevaste kriiside tingimustes. Tuginedes ontoloogilise julgeoleku teooriale ja igapäevasele julgeolekule, uurime, kuidas narratiivne järjepidevus ja rutiinsed piiriülesed praktikad toetavad identiteedi kujunemist. Horizon Europe’i projekti B-SHAPES raames tehtud narratiivsete intervjuude ja loovkunstiliste meetodite põhjal näitab analüüs, et noored vähemuste liikmed kujundavad aktiivselt ümber nii piire kui ka identiteete, kasutades ära horisontaalse euroopastumise võimalusi ning rakendades on piiriüleseid kogemusi erinevates kriisiolukordades, nagu näiteks COVID-19 pandeemia. Zaolzie juhtum illustreerib seega, kuidas noored vähemusrahvaste esindajad muudavad piirialad riski asemel tegutsemisvõimaluste ruumideks.

Loengut peab Dr Elżbieta Opiłowska, kes on Poola Wrocławi Ülikooli sotsioloogiainstituudi kaasprofessor ning sama ülikooli regiooni- ja piirialade uuringute keskuse juht. Tema põhilisteks uurimisteemadeks on piirialade sotsioloogia, regionaliseerumine ja euroopastumine. Teda huvitab iseäranis see, kuidas piirid mõjutavad inimeste igapäevaelu. Tartus peetav loeng põhineb tema uurimistööl Horizon Europe’i uurimisprojekti Borders shaping perceptions of European societies (B-Shapes) raames.

Avalikku loengut modereerib professor Eiki Berg (rahvusvaheliste suhete teooria professor, Johan Skytte poliitikauuringute instituut).

Zoomi detailid: Meeting ID: 991 0297 1495, Passcode: [REDACTED]

Küsimuste korral palume pöörduda Kristel Vits poole (kristel.vits@ut.ee), Johan Skytte poliitikauuringute instituut.

Eesti doktorikooli sotsiaalteaduste haru.

Kirjutamislaager
2026-04-08 00:00 - 2026-04-10 23:59
📍Pärnus Hedon SPA & HOTELL

Kirjutamislaager on suunatud matemaatika, arvutiteaduse ja informaatika haru doktorantidele. Töökeelteks on nii eesti kui ka inglise keel.

Laager pakub võimalust keskenduda oma doktoritöö kirjutamisele (näiteks andmete analüüsimine või teadusartikli kirjutamine). Osalejatele on tagatud toitlustus, majutus ühekohalises toas.

Registreeru SIIN. Registreerimise tähtaeg on 30. märts 2026.Osalejaid valitakse motivatsioonikirja ja registreerimise järjekorra alusel, kuni piirarvu täitumiseni. Osalejate valikul on eelistatud doktorandid, kes saavad laagris osaleda terve toimumise vältel.

Küsimuste korral palume pöörduda Anne-Mai Kaljuste (anne-mai.kaljuste@ut.ee) ja Aljona Kritševskaja (aljona.kritsevskaja@ut.ee) poole.

Eesti doktorikooli matemaatika, arvutiteaduse ja informaatika haru.

Avalik loeng: „Õigus jääda, õigus edeneda? Alternatiivsed tulevikuväljavaated Euroopa maapiirkondade noortele“
2026-04-15 12:15 - 13:45
📍Tartu, Lossi 36, ruum 207 ja Zoomis

Loeng toimub inglise keeles.

Euroopa maapiirkonnad seisavad silmitsi oluliste demograafiliste muutustega, mis tulenevad eelkõige vananevast rahvastikust ning linnadest paremaid haridus- ja töövõimalusi otsivate noorte väljarändest. Selle tulemusena on maapiirkondade noored muutunud üha huvipakkuvamaks nii poliitikakujunduses kui ka teadusuuringutes. Minu ettekanne annab ülevaate, kuidas maapiirkondade noored kujutavad ette oma tulevikku mitmes olulises valdkonnas. See käsitlus ühendab teadmisi mitmest hiljutisest uurimisprojektist, mida olen juhtinud. Nende hulka kuuluvad Euroopa Nõukogu ja Euroopa Komisjoni vahelise noortevaldkonna partnerluse raporti värskeimad järeldused maapiirkondade noorte üleminekutest täiskasvanuellu, projekti Future Youth Information for Rural Areas (https://euryo.org/fyir/) peamised tulemused ning European Rural Youth Observatory (https://www.euryo.org/web/) andmed.

Nende allikate põhjal pakub minu ettekanne tervikliku ja ajakohase raamistiku peamistest suundumustest, mis mõjutavad maapiirkondade noorte liikuvust, tööhõivet, haridust ja ühiskondlikku osalust.

Loengut peab Francisco Simões (PhD), kes on Lissaboni Ülikooli Instituudis (ISCTE – University Institute of Lisbon) tegutseva sotsiaaluuringute ja -sekkumise keskuse juhtivteadur ning teadusvõrgustiku European Rural Youth Observatory esimees (2024–2026). Tema teadustöö keskmes on noorte üleminekud haridusest tööellu, sh eelkõige sotsiaalne kaasatus, heaolu ning haavatavate noorte — näiteks hariduses, tööhõives või koolituses mitte osalevate noorte (NEET) — juurdepääs haridusele ja väärikale tööle.

Viimase viie aasta jooksul on dr Simões teinud koostööd rahvusvaheliste organisatsioonidega, sh Euroopa Komisjoni, OECD ja Euroopa Nõukoguga, panustades projektide hindamisse ja poliitika kujundamisse. Ta on olnud mitmete Euroopa Komisjoni rahastatud rahvusvaheliste projektide koordinaator või juhtivteadur.

Küsimuste korral palume pöörduda Maiu Reinholdi (maiu.reinhold@ut.ee) poole.

Eesti doktorikooli sotsiaalteaduste haru.

Kirjutamislaager
2026-04-20 00:00 - 2026-04-22 23:59
📍 Voore Puhkekeskus

Doktorantidele ja nooremteaduritele suunatud kirjutamislaager, mille eesmärk on artikli käsikirja või doktoritöö osa kirjutamine.

Registreeru SIIN. Registreerimise tähtaeg on 1. aprill 2026.Osalejate piirarv on 20. Registreerumine toimub “kes ees, see mees” põhimõttel, kuid osalejate valimisel võtame arvesse:

erinevate valdkondade esindatust;

doktorante, kes saavad osaleda laagris kogu ürituse perioodi;

doktorandid, kellel on selge ja läbimõeldud tööplaan.

Küsimuste korral palume pöörduda Moonika Teppo poole, moonika.teppo@ut.ee.

Eesti doktorikooli loodusteaduste ja põllumajandusteaduste haru.

Avalik loeng „Väikeste arutelukogudega demokraatia ohtude vastu? Võimalused ja potentsiaalsed lõksud“
2026-04-24 10:15 - 12:45
📍 Lossi 36-305

Loeng toimub inglise keeles.

Osalema on oodatud kõik huvilised kõikidest valdkondadest.

Üha enam levib arusaam, et demokraatia on nii väliste kui sisemiste ohtude all. Väikesi arutelukogusid (deliberative mini-publics, tuntud ka kui kodanikukogud või kodanike vandekohtud), kus juhuvaliku alusel kokku kutsutud rühm kodanikke arutab poliitikaküsimuste üle, peetakse üha enam paljulubavaks vahendiks, mis võiks toetada faktipõhiseid poliitilisi debatte, pakkuda uuenduslikke poliitikalahendusi ning elavdada toetust demokraatiale. Valitsused üle maailma kasutavad üha sagedamini väikesi arutelukogusid teemadel nagu abordiõigus, kliimamuutused või sooline võrdõiguslikkus, andes alust rääkida nn „arutelulainest“.

Siiski ei mõista me veel täielikult väikeste arutelukogude võimalikke eeliseid ega seda, kuidas neid siduda olemasolevate demokraatlike institutsioonidega. Selles loengus annan lühikese ülevaate argumentidest väikeste arutelukogude kasuks ning tutvustan oma hiljutist uurimistööd, mis käsitleb üht nende olulisemat võimalikku kasu: nende võimet parandada arusaamu demokraatlikust legitiimsusest. Kooskõlas varasemate uurimustega leian, et väikeste arutelukogude korraldamine võib suurendada tajutavat demokraatlikku legitiimsust. Samas leian ka, et demokraatliku legitiimsuse paranemine sõltub teatud tingimustest, sealhulgas sellest, kas arutelukogude poliitikasoovitusi võetakse tõsiselt ja viiakse ellu ning kas need kogud esindavad laiemat elanikkonda. Arutlen, miks nii soovituste rakendamine kui statistilise esinduslikkuse saavutamine võib praktikas keeruliseks osutuda ning visandan edasise uurimistöö suunad.

Loengut peab Micha Germann, Suurbritannia Bathi Ülikooli politoloovanemlektor (kaasprofessor). Ta on spetsialiseernud konfliktide ja poliitilise käitumise uurimisele, keskendudes eeskätt etnilistele konfliktidele, demokraatlikele uuendustele ja kvantitatiivsetele meetoditele. Väikeste arutelukogude teemal huvitab teda iseäranis see, kuidas laiem avalikkus neid tajub, millised on nende komplekteerimisega seotud väljakutsed ning arutelukogude potentsiaal etniliselt lõhestunud ühiskondades.

Avalikku loengut modereerib professor Eva Piirimäe (poliitikateooria professor, Johan Skytte poliitikauuringute instituut).

Küsimuste korral palume pöörduda Kristel Vits (kristel.vits@ut.ee), Johan Skytte poliitikauuringute instituut.

Eesti doktorikooli sotsiaalteaduste haru.

Kirjutamislaager
2026-05-05 00:00 - 2026-05-08 23:59
📍Kääriku spordikeskus

Töökeel on inglise keel.

Kirjutamislaager on ainulaadne võimalus pühenduda oma artikli või teeside kirjutamisele inspireerivas Lõuna-Eesti looduses.

Programm keskendub kirjutamise peateemadele, mis on olulised igale teadlasele. Külalisesineja on emeriitprofessor Howy Jacobs Tampere Ülikoolist, kes viib läbi EMBO-stiilis meistriklassi koos aruteluga järgmistel teemadel:

Teaduslik kirjutamine 101

Teadusajakirjade maastikul orienteerumine

Retsensioonide ja kommentaaride olemus ja eesmärk

Teadusliku kirjutamise eetika ja ausus

Howy Jacobs on briti molekulaarbioloog, kes töötanud Soomes, on olnud Tampere Ülikooli professor alates 1996. aastast. Aastatel 2015–2017 oli ta Helsingi Biotehnoloogiainstituudi direktor. Tema teadustöö keskendub mitokondrite geneetikale, rakubioloogiale ja patofüsioloogiale, kasutades erinevaid mudelorganisme. Aastatel 2009–2014 oli ta ühe EMBO juhtiva ajakirja EMBO Reports peatoimetaja ning praegu on ta ajakirja Fly peatoimetaja. Tal on pikaajaline kogemus teadusajakirjade töökorraldusest ja publitseerimisprotsessist. Samuti on ta paljude teadustegevuse ja -poliitika teemaliste arvamusartiklite autor. Vaata: https://pubmed.ncbi.nlm.nih.gov/?term=howy+jacobs+Embo&sort=date&size=200 ja https://www.professoriliitto.fi/en/blog-posts/authors/howy-jacobs/.

Lisaks on Kääriku kirjutamislaagris loengud andmehalduse ja teadusettevõtluse teemadel ning oma kogemusi jagavad noorteadlased, kes on pärast doktorikraadi kaitsmist oma karjääri edukalt üles ehitanud.

Nagu varasematel aastatel, on võimalus osaleda individuaalsetel mentorluskohtumistel. Mentorkohtumistel on võimalik saada personaalset tagasisidet oma käimasolevatele PhD projektidele või käsikirjaideedele. See on hea võimalus saada vahetut nõu kogenud teadlaselt ja esitada neid küsimusi, mis tunduvad kõige olulisemad.

Osalejatele pakutakse doktorikooli poolt majutust (kahekohalistes tubades), toitlustust ning transporti Tartust Käärikule ja tagasi.

Eeldame, et osalete terve laagri vältel.

Registreeri SIIN. Registreerimise tähtaeg on 15. aprill 2026.

Küsimuste korral palume pöörduda Eva Mõtte (eva.motte@ut.ee) poole.

Eesti doktorikooli arsti- ja terviseteaduste, veterinaaria haru.

Elektrisõiduki jõuelektroonika ja mootoriajamite juhtimissüsteemide projekteerimine
2026-05-05 00:00 - 2026-05-08 23:59
📍 Tallinna Tehnikaülikool, Ehitajate tee 5, Tallinn NRG-223

Üritus toimub inglise keeles.

See praktiline ja interaktiivne koolitus keskendub Simscape Electricali süsteemi kasutamisele digitaalselt juhitavate lülitustoitega jõuelektrooniliste muundurite modelleerimiseks, juhtimiseks, testimiseks ja verifitseerimiseks elektrisõidukite ajamisüsteemides.

Käsitletavad teemad hõlmavad:

Alalisvoolu (DC) jõuelektroonikasüsteemide modelleerimine

Jõupooljuhtseadiste parameetrite määramine

Mudeli detailsusastme (fidelity) juhtimine

Digitaalsete juhtimissüsteemide arendamine jõuelektroonika jaoks

Kolmefaasiliste vahelduvvoolu (AC) jõuelektroonikasüsteemide modelleerimine

Jõuelektroonika juhtimine mootoriajamite rakendustes

Elektriliste komponentide ja juhtimissüsteemide integreerimine süsteemitaseme mudelisse

Esineja: Antonino Riccobono (PhD)
Antonino Riccobono (PhD) on MathWorksi juhtiv koolitusinsener, kelle töökoht asub Itaalias Torinos. Ta juhib ülemaailmseid projekte ja algatusi elektrifitseerimise valdkonnas, keskendudes eelkõige jõuelektroonikale ning jõuelektroonikasüsteemide digitaalsele juhtimisele. Doktorikraadi elektrotehnika erialal omandas ta Lõuna-Carolina Ülikoolis, kus tema teadustöö keskendus jõuelektroonikal põhinevate alalisvoolu (DC) energiasüsteemide modelleerimisele, juhtimisele ja stabiilsusele.

Enne MathWorksiga liitumist 2017. aastal töötas ta järeldoktorantuuri teadlasena RWTH Aacheni Ülikooli E.ON Energy Research Centeris, kus ta juhtis reaalajas simulatsiooni ja Hardware-in-the-Loop (HIL) meeskonda, keskendudes keerukate energiasüsteemide modelleerimisele, juhtimisele ja stabiilsusele.

MathWorksis on Antonino Riccobono andnud märkimisväärse panuse jõuelektroonika mudelipõhise projekteerimise töövoogude arendamisse ja levitamisse, sealhulgas:

Süsteemne digitaaljuhtimise projekteerimine muunduritele, kasutades MATLAB/Simulinkit ja Simscape Electrical™-i.

Sageduskarakteristiku hindamise ning väikeste signaalide stabiilsusanalüüsi meetodid alalis- ja vahelduvvoolu (DC ja AC) elektrijaotussüsteemidele.

Tehniliste artiklite koostamine ning rahvusvaheliste koolituste läbiviimine, mis ühendavad teooria ja praktilise rakendamise elektrifitseerimissüsteemides.Tema töö aitab inseneridel ja teadlastel projekteerida, simuleerida ja rakendada töökindlaid digitaalseid juhtimissüsteeme kaasaegsetes jõuelektroonika rakendustes.

Registreeri SIIN. Registreerimise tähtaeg on 27. aprill 2026 või kohtade täitumiseni.

Maksimaalne osalejate arv on 20. Osalejad valitakse registreerumise järjekorras. Üritusele on oodatud doktorandid ja magistrandid.

Küsimuste korral palume pöörduda Anton Rassõlkini (anton.rassolkin@taltech.ee; +372 620 3305) poole.

Eesti doktorikooli tehnika ja tehnoloogia haru.

Võrgustikuanalüüs humanitaarteadustes
2026-05-06 00:00 - 2026-05-08 23:59
📍 Tartus

Üritus toimub inglise keeles.

Maht: 2 EAP

See kolmepäevane töötuba tutvustab osalejatele võrgustikuteooria rakendusi humanitaarteadustes, pöörates erilist tähelepanu lingvistikale ning kirjandus- ja kultuuriuuringutele. Esimene päev algab sissejuhatava loenguga, mis annab valdkonnast kontseptuaalse ja metodoloogilise ülevaate ning tutvustab peamisi mõisteid, mudeleid ja uurimisküsimusi. Sellele järgnevad ekspertide ettekanded, mis demonstreerivad, kuidas võrgustikupõhiseid lähenemisi saab rakendada erinevat tüüpi andmete ja uurimisprobleemide puhul.

Botond Szemes tutvustab draamatekstide tegelasvõrgustikke ja nende analüüsivõimalusi. Tema ettekanne keskendub küsimusele, kas erinevate draamažanrite, näiteks komöödiate ja tragöödiate, aluseks on erinevad kogukonnastruktuurid, ning eristuvate tegelasfunktsioonide tuvastamisele nende kogukondade sees. Maciej Eder tutvustab meetodeid tekstide sarnasuse analüüsimiseks võrgumudelite abil. See lähenemine läheb kaugemale traditsioonilistest stiililistest või temaatilistest võrdlustest, paljastades tekstide vahelisi keerukaid, mitmemõõtmelisi seoseid ning tuues esile struktuure, mida ei ole lihtne tabada paarikaupa sarnasuse mõõtmisega. Esimese päeva lõpetab Matteo Romanello, kes käsitleb tsiteerimisvõrgustike analüüsi ja nende rolli teadusliku kommunikatsiooni kaardistamisel. Tema ettekanne uurib, millised mustrid ilmnevad suurte teaduspublikatsioonide korpuste viidetest ning kuidas neid mustreid saab kasutada teadmiste loomise ja levitamise protsesside mõistmiseks akadeemilises kontekstis.

Töötoa teine ja kolmas päev on pühendatud praktiliste oskuste edasiandmisele. Töötubades käsitletakse andmete ettevalmistamist ning seda, millist tüüpi andmed sobivad võrgustikuanalüüsiks. Osalejatele tutvustatakse ka visualiseerimistööriista Gephi kasutamist. Puudutatakse ka võrgustikumõõdikute arvutamist, tõlgendamist ja rakendamist, võimaldades osalejatel integreerida kvantitatiivset võrgustikuanalüüsi oma uurimisprojektidesse.

Osalejatele pakutakse võimalust konsulteerida lektoritega ka individuaalselt, et arutada isiklikke uurimisplaane või käimasolevat tööd.

Töötoa eest on võimalik saada 2 EAP (eeldab tutvumist täiendava lugemismaterjaliga, mis lisatakse peagi)

Väljastpoolt Tartut saabuvatele osalejatele pakutakse majutust. Lisaks katavad korraldajad kohvipausid ja ühise õhtusöögi. Lõunasööke ei pakuta.

Programm

1. päev – Sissejuhatus, võimalused, näited (Ülikooli 18-139)
10.30–11.00 Tervituskohv ja tutvumine

11.00–12.30 Üldine sissejuhatus võrgustikuteooriasse ja selle ajalukku (Thiago D. Oliveira)

12.30–14.00 Paus (lõuna omal käel)

14.00–14.30 Ettekanne (Botond Szemes)

14.30–15.00 Ettekanne (prof Maciej Eder)

15.00–15.30 Kohvipaus

15.30–17.00 Peaettekanne (Matteo Romanello)

19.00 Õhtusöök kõigile lektoritele ja osalejatele

2. päev – Võrgustike loomine (Jakobi 2-428)
9.30–12.00 Töötuba andmete ettevalmistamisest. Andmete allikad (SPARQL, TEI XML, Excel jm), nende puhastamine ja ettevalmistamine. Mis peitub võrgustike taga, erinevad võrgustikutüübid. Praktiline töötuba. (Matteo Romanello)

12.00–13.30 Paus (lõuna omal käel)

13.30–15.00 Töötuba võrgustike visualiseerimisest: Gephi – erinevad seadistused ja võimalused, erinevad ettevalmistatud andmestikud (nt hommikuse sessiooni tulemused). Võimalus ise katsetada. Praktiline töötuba, I osa. (prof Maciej Eder)

15.00–15.30 Kohvipaus

15.30–17.00 Töötuba, II osa (prof Maciej Eder)

3. päev – Arvutused ja konsultatsioon (Jakobi 2-106)
9.30–12.30 Konsultatsioonid (üliõpilaste ideed, probleemid). (Matteo Romanello, Botond Szemes, Thiago D. Oliveira, prof Maciej Eder)

12.30–14.00 Paus (lõuna omal käel)

14.00–15.30 Töötuba võrgustikumõõdikute kasutamisest võrgustike ja sõlmede kirjeldamiseks. Võrgustike võrdlemine, sarnaste sõlmede leidmine erinevates võrgustikes. Võrgustikumõõdikute visualiseerimine (võrgustikest graafikuteni). Praktiline töötuba, I osa. (Botond Szemes)

15.30–16.00 Kohvipaus

16.00–17.00 Töötuba, II osa (Botond Szemes)

NB! Kõik kohad on töötuppa täitunud! Võimalik on panna end ootejärjekorda.

Registreeru SIIN. Osalejate piirarv on 25. Osalejad valitakse “kes ees, see mees” põhimõttel, aga eelistatakse neid, kes saavad osaleda kogu üritusel.

Küsimuste korral palume pöörduda Loone Vilumaa (loone.vilumaa@ut.ee) poole.

Eesti doktorikooli humanitaarteaduste ja kunstide haru.

Töötuba: Ränivetikad kui keskkonnaindikaatorid kohtuekspertiisis
2026-05-12 00:00 - 2026-05-14 23:59
📍 TalTech Särghaua maateaduste ja keskkonnatehnoloogia õppekeskus

Töötuba toimub inglise keeles.

Töötuba annab ülevaate ränivetikate olulisusest ja nende mitmekesistest rakendustest loodusteadustes, pöörates erilist tähelepanu nende rollile kohtuekspertiisis. Osalejad tutvuvad ränivetikate ökoloogilise mitmekesisusega mere-, riim- ja magevee keskkondades, keskendudes nende kasutamisele tõendina kohtuekspertiisi kontekstis. Põhiteemade hulka kuuluvad ränivetikate morfoloogia ja määramise alused, ränivetikakoosluste tõlgendamine kohtuekspertiisi juhtumites ning olulised metoodilised aspektid, nagu saastumise vältimine ja keskkonnaspetsiifilisus. Programmi ilmestavad praktilised näited reaalsetest kohtuekspertiisi juhtumitest.

Põhiettekanded peavad Helsingi Ülikooli ja Turu Ülikooli eksperdid. Töötoa korraldab Tallinna Tehnikaülikooli (TalTech) geoloogia osakond ning see toimub 12.–14. mail 2026 Särghaua Maateaduste Keskuses. Töökeeleks on inglise keel. Osalejad viib toimumiskohta Särghauale ja toob ka tagasi Tallinnast (Taltechi peahoone parkla) väljuv buss. Majutus on Särghaual.

Registreerimiseks kirjuta atko.heinsalu@taltech.ee. Registreerimise tähtaeg 13. märts 2026.Osalejate piirarv on 14. Osalejad valitakse registreerimise järjekorra alusel.

Küsimuste korral palume pöörduda Atko Heinsalu (atko.heinsalu@taltech.ee) või Merlin Liiva (merlin.liiv@taltech.ee) poole.

Eesti doktorikooli loodusteaduste ja põllumajandusteaduste haru.

Epidemioloogilised meetodid sotsiaalteadustes ja kirjandusülevaate artiklite koostamine
2026-05-12 00:00 - 2026-05-14 23:59
📍 Tallinna Ülikool

Kursus toimub eesti keeles.

Maht: 52 tundi (22 tundi kontaktõpe + 30 tundi individuaalne töö) / 2 EAP

Mis on epidemioloogia ja selle uurimismeetodid? Kas neid saab kasutada ka sotsiaalteadustes? Millised on erinevad kirjanduse ülevaate võimalused ja millal neid kasutada?

Kursus vastab nendele küsimustele ja laiendab teadmisi epidemioloogiliste uurimismeetodite kasutamise võimalustest sotsiaalteadustes, mida saab rakendada doktoritöös. Samuti on võimalik arutada seniseid kogemusi nende kasutamisel.

Kursus on suunatud doktorantidele ja doktoritööde juhendajatele. Kursus on väärt 2 EAP ja kursuse edukalt läbinud osalejatele väljastatakse tunnistus.

Registreeru SIIN. Registreerimise tähtaeg on 7. mai 2026.

Iseseisev töö: Osalejad kirjutavad 3-4 lk kirjelduse millist kirjanduse ülevaate meetodit nad plaanivad kasutada oma doktoritöös koos põhjendusega. – Iseseisva töö arutelu toimub kursuse järgselt online (täpne aeg lepitakse kokku kursusel osalejatega kursuse käigus), see annab osalejatele võimaluse saada ja anda tagasisidet.

Palun tutvuge kursuse pikema kirjelduse ja kohustusliku kirjandusega siin.

Ajakava
Teisipäev 12.05.2026 kell 10-17 (lõuna 13-14)

Lühiülevaade epidemioloogiast ja suhe sotsiaalteadustega

Epidemioloogilised uurimismeetodid: Osa 1

Kolmapäev 13.05.2026 kell 10-17 (lõuna 13-14)

Epidemioloogilised uurimismeetodid: Osa 2

Segameetodite kasutamine

Neljapäev 14.05.2026 kell 10-17 (lõuna 13-14)

Erinevad kirjanduse ülevaate meetodid: Mida ma peaksin teadma?

Süstemaatiline kirjandusülevaade

Küsimuste korral palume pöörduda Eva Valdna poole (eva.valdna@tlu.ee).

Koolitust korraldab Eesti doktorikooli sotsiaalteaduste haru partner Tallinna Ülikool.

Keemia doktorantide konverents
2026-05-14 09:00 - 2026-05-15 17:00
📍 TalTech Loodusteaduste maja, Akadeemia tee 15, SCI-109

Konverents toimub inglise keeles.

Keemia doktorandid teevad 20-25 min ettekandeid „kaitsmise“ formaadis nende uurimistööst. Pärast iga ettekannet tulevad küsimused (10-15 min). Doktorandid harjutavad ettekannete tegemist ning seeläbi valmistuvad kaitsmiseks. Plaanitud on kutsuda üks külalisesineja (nt. noor rühmajuht) välismaalt.

Läbiviijaks on nooremprofessor Maksim Ošeka, TalTech, Keemia ja biotehnoloogia doktoriõppe erialajuht.

Registreeri SIIN.Need, kes soovivad teha ettekande ja ei ole TalTechi tudeng, siis palume võtta ühendust Maksim Ošekaga hiljemalt 13. märtsiks.

Ürituse programm
Thursday, 14.05.2026 at SCI-1099:00 – 9:10opening by Jarek Kurnitski, Vice-Rector for Researchchairman Nadiia Shevchenko9:10 – 9:45Elina Suut-Tuule (sup. Riina Aav and Dzmitry Kananovich)Mechanochemical Approach to Biotin-Containing Hemicucurbiturils9:45 – 10:20Mari-Liis Leinus (sup. Jekaterina Mazina-Šinkar and Ruth Shimmo)TBA10:20 – 10:55Kati Muldma (sup. Kristiina Kaldas and Birgit Mets)Wood Treatment Wastewater: A Potential Source of Bio-Acetic Acid for Deicers from Oil Shale Ash10:55 – 11:20coffee breakchairman Kärolin Kork11:20 – 11:55Annette Miller (sup. Tõnis Kanger)Squaramide Catalysts in Glycosylation Reactions11:55 – 12:30Mari-Liis Brük (sup. Riina Aav and Jasper Adamson)Keratin Film Formation from Sheep Wool Material12:30 – 13:05Ece Ferizoglu (Sup. Riina Aav and Elena Prigorchenko)Extraction of Rare Earth Elements Using Hemicucurbituril Derivatives13:05 – 13:55lunchchairman Biswadeep Manna13:55 – 14:30Maarja Lipp (sup. Priit Eek and Priit Väljamäe)Characterization of a Novel Extremotolerant Lytic Polysaccharide Monooxygenase (LPMO)14:30 – 15:05Rauno Reitalu (sup. Riina Aav and Mario Öeren)High Throughput Binding Energy Calculations for Host-guest Complexes15:05 – 16:05Dr. Bertrand Schweitzer-Chaput (invited speaker, Johnson & Johnson, Belgium)TBA16:05 – 18:00receptionFriday, 15.05.2026 at SCI-109chairman Kirti9:00 – 9:35Annabel Taniel (sup. Merike Vaher and Piia Jõul)Isolation, Characterization and Applications of Pectic Polysaccharides from Medicinal Plants and Agricultural Waste9:35 – 10:10Kristi Rõuk (sup. Kristiina Kaldas and Mariliis Kimm)Methylation of Estonian Kukersite Kerogen – a Step toward Kerogen Valorization10:10 – 10:45Vijay Kumar (sup. Estelle Silm and Dzmitry Kananovich)Mechanochemical Derivatization of Kerogen10:40 – 11:10coffee breakchairman Mirjam-Kim Rääbis11:10 – 11:45Olivia-Stella Salm (sup. Maria Kulp)Chemical and Ppectral Analysis Combined with Chemometrics for the Characterization of Lignin11:45 – 12:20Arian Lopušanski (sup. Toomas Tamm and Heiko Jens Herrmann)Ignition Delay12:20 – 12:55Obinna Olaoluwa Njoku (sup. Svetlana Polivtseva and Irina Hussainova)Porous Polymers for Complex Aqueous Media Depollution12:55 – 13:45Lunchchairman Marharyta Laktsevich-Iskryk13:45 – 14:20Raegan Chambers (sup. Heiki Erikson and Kaido Tammeveski)Carbon Support Effect on PtNP Electrocatalytic Activity14:20 – 14:55Suman Sahoo (sup. Riina Aav and Dzmitry Kananovich)Aging-driven Reactivity in Mechanochemistry

Küsimuste korral palume pöörduda Maksim Ošeka, maksim.oseka@taltech.ee, või Cecilia Sarmiento poole, cecilia.sarmiento@taltech.ee.

Eesti doktorikooli loodusteaduste ja põllumajandusteaduste haru.

Sissejuhatus diskursuse analüüsi
2026-05-14 10:00 - 2026-05-15 14:00
📍 Tallinna Ülikool

Üritus toimub inglise keeles.

Maht: 1 EAP

Kursuse eesmärk on anda osalejatele oskused sotsiaalteadusliku uurimistöö kavandamiseks ja läbiviimiseks, kasutades tekstide ja diskursuse analüüsi kui peamist lähenemisviisi.

Kursus loob teoreetilise aluse teksti- ja diskursusanalüüsile ning ühendab selle praktilise ja rakendusliku lähenemisega, et osalejad saaksid arendada iseseisvust ja enesekindlust oma uurimistöö läbiviimisel. Kursus julgustab tegelema analüütilise ja kriitilise uurimistööga, mis võimaldab mõista mitte ainult nähtavaid, vaid ka varjatud ja kaudseid poliitika ja ühiskonna mõõtmeid.

Kursuse läbimiseks ja tunnistuse (1 EAP) saamiseks peab osaleja töötama enne kursuse algust läbi kohustusliku kirjanduse, osalema aktiivselt seminaride aruteludes ning analüütilistes ülesannetes. Praktilise ülesandena arendatakse kursuse jooksul oma esialgset diskursusanalüütilist uurimisideed või -disaini, rakendades kursusel käsitletud kontseptuaalseid ja metodoloogilisi tööriistu.

Palun tutvuge lugemisnimekirjaga SIIN.

Registreeri SIIN. Registreerimise tähtaeg on 3. mai 2026 või kuni täitub maksimaalne osalejate arv (20).

Väljaspool Tallinna elavad osalejad võivad taotleda majutust (vt registreerimisvormist).

Õppejõud
Kursust viib läbi prof Audrey Alejandro, kaasprofessor, London School of Economics and Political Science, metodoloogia osakond

Loe prof Audrey Alejandro kohta lähemalt SIIN

Ajakava
14. mai

10.00–12.00 Sessioon 1: Teksti ja diskursuse uurimine

12.00–13.00 lõunapaus

13.00–15.00 Sessioon 2: Diskursusanalüüs

15. mai

10.00–12.00 Sessioon 3: Foucauld’ diskursuse analüüs

12.00–13.00 lõunapaus

13.00–14.00 Sessioon 4: Praktiline sessioon osalejate uurimisdisainide või võimalike projektide fookusega

Küsimuste korral palume pöörduda Eva Valdna (eva.valdna@tlu.ee; +372 56204486) poole.

Eesti doktorikooli sotsiaalteaduste haru.

Doktorantide kevadkollokvium
2026-05-19 08:30 - 2026-05-20 18:00
📍Vihula mõis

Üritus toimub inglise keeles.

Kahepäevasest kevadkollokviumist on teretulnud osa saama nii üldisemalt sotsiaalteaduste kui ka kitsamalt ärijuhtimise ja juhtimise doktorandid.

See üritus pakub suurepärase võimaluse doktorantidele saada tagasisidet oma kirjalikule peatükile või artiklile, millega nad on õppeaasta jooksul vaeva näinud. Iga esitatud artikkel või töös olev peatükk saab tagasisidet kahelt kaasdoktorandilt ja ühelt teadlaselt (kes ei ole doktorandi juhendaja), tuues esile töö tugevused ning pakkudes välja parendusettepanekuid.

Kollokveumil teeb ettekande rahvusvahelise taustaga külalisesineja ning toimub ühine õhtusöök koos kogemuste ja kontaktide vahetamisega.

Ajakava
19. mai kell 8:30Väljasõit Tallinnast (Hotell Olümpia eest, Liivalaia 33)20. mai kell 18:00Saabumine Tallinna (Hotell Olümpia ees, Liivalaia 33)Transport Tallinn-Vihula-Tallinn on korraldatud tellitud bussiga.Majutus on ühestes tubades.

Osalemistingimused
Ürituse sihtrühmaks on doktorandid ja nende juhendajad sotsiaalteaduste harust (eriti ärinduse ja juhtimise valdkonnast).

Doktorandid peavad esitama tegeliku kirjaliku artikli/uurimistöö peatüki, millega nad tegelevad, olema valmis seda esitlema ja andma tagasisidet kahele kaasdoktorandile.

Õppejõud/juhendajad peavad olema valmis lugema määratud kirjatöid, mille autoriks on doktorandid, kes ei ole nende juhendatavad, ja andma doktorandile konstruktiivset tagasisidet.

Osavõtjad valitakse esitatud artikli/peatüki küpsusaste põhjal (see peab olema piisavalt küps, et on mida kommenteerida).

Registreeri ja lae üles artikkel/peatükk SIIN. Registreerimise tähtaeg (sh artikli/peatüki esitamise tähtaeg) on 26. aprill 2026.

Lõpliku artikli/ peatüki esitamise tähtaeg on 10. mai 2026

Osalus kinnitatakse korraldajate poolt 12. mai 2026Ettekandjaid saab olla kuni 26 ning osalejate koguarv on maksimaalselt 50.

Küsimuste korral palume pöörduda Sigrid Lainevee (Sigrid.Lainevee@ebs.ee) poole.

Eesti doktorikooli sotsiaalteaduste haru.

Akadeemilise kirjutamise sari: Teadusartikli sissejuhatuse ja kokkuvõtte (abstracti) koostamine
2026-05-21 10:00 - 11:30
Veebis (Zoom)Veebiseminar toimub inglise keeles. Kas Sul on raskusi oma teadusartikli kirjutamisega alustamisega?Õpi analüüsima ja koostama hästi struktureeritud sissejuhatust ja kokkuvõtet, kasutades CARS-i (Creating a Research Space) retoorilist mudelit klassikalise IMRaD-struktuuriga (Introduction, Methods, Results, and Discussion) teadusartiklis – üheskoos!Koostöös oma erialapõhises väikerühmas (või individuaalselt koos juhendajaga) kohandate neid mudeleid, et kriitiliselt hinnata nii valdkonna aktuaalsete publikatsioonide kui ka oma käsikirja sissejuhatuse ja/või kokkuvõtte kvaliteeti.

Osalejatel palutakse kõrvale võtta oma artikli sissejuhatuse ja/või kokkuvõtte mustand mistahes etapis (alates esmastest ideekavanditest kuni viimistletud versioonini) ning 2 teadusartiklit, millele nad oma uurimistöös parasjagu toetuvad. Juhendajad rakendavad struktureeritud lähenemisviise doktoritöö kirjutamise analüüsimisel ja tagasisidestamisel, toetades ootuste selgemat sõnastamist ning sisukama ja tõhusama juhendamisprotsessi kujunemist.Läbiviijad:➤ Roger Yallop – akadeemilise kirjutamise teadur Tartu Ülikoolis, kes toetab üliõpilasi akadeemilise kirjutamise oskuste arendamisel kursuste, töötubade ja teadusprojektide kaudu.

➤ Katarina Damčević – teadur ja akadeemiline koordinaator Leibnizi Ida- ja Kagu-Euroopa Uuringute Instituudis (IOS), Saksamaal, kes toetab üliõpilasi kirjutamisretriitide, töötubade ja koostööl põhinevate kirjutamisalgatuste kaudu.

Registreeri SIIN. Registreerimise tähtaeg on 19. mai 2026.

Küsimuste korral palume pöörduda Hele-Riin Urmet, hele-riin.urmet@ut.ee, poole,

Baltikumi aluskorrageoloogia doktorikool 2026
2026-05-27 00:00 - 2026-05-29 23:59
📍 Eesti Geoloogiateenistuse Arbavere uurimiskeskus

Üritus toimub inglise keeles.

Maht: 1 EAPKevadkool keskendub Balti piirkonna kristalse aluskorra geoloogiale, hõlmates regionaalseid korrelatsioone, geokeemilist andmetöötlust, puursüdamike kirjeldamist ning kaasaegseid geofüüsikalisi uurimismeetodeid.

Tegemist on kolme päeva pikkuse intensiivse doktoritaseme õppeüritusega, mis ühendab loengud, praktilised töötoad ja käed-külge sessioonid Arbavere puursüdamike hoidlakompleksis.

Osalejad töötavad geokeemiliste andmestikega (GCDkit tarkvara), harjutavad kristalse aluskorra kivimite kirjeldamist ja regionaalset korreleerimist ning tutvuvad droonipõhiste geofüüsikaliste mõõtmismeetoditega. Ürituse raames toimub ka teadusposterite sessioon.

Läbiviijad
Läbiviijateks on Tartu Ülikooli, Eesti Geoloogiateenistuse ning partnerasutuste (Läti, Leedu ja Soome ülikoolid ja geoloogiateenistused) teadlased.Täpsustatud esinejate nimekiri lisatakse programmi kinnitamisel.

Õpiväljundid
Ürituse läbinu:

mõistab Baltikumi piirkonna kristalse aluskorra geoloogilise ülesehituse ja regionaalsete korrelatsioonide põhimõtteid;

oskab töödelda ja tõlgendada tervikkivimi geokeemilisi andmeid;

arendab puursüdamike kirjeldamise ja litoloogilise tõlgendamise oskusi;

mõistab kaasaegsete geofüüsikaliste meetodite rakendusvõimalusi aluskorra uuringutes.

Registreeri SIIN. Registreerimise tähtaeg on 1. mai 2026.

Osalejate piirarv on 35. Kohtade arvu ületava huvi korral valitakse osalejad akadeemilise tausta ja uurimisteema asjakohasuse alusel. Eelistatakse Eesti ülikoolide doktorante vastavalt doktorikooli rahastustingimustele.

Küsimuste korral palume pöörduda Kairi Põldsaare (kairi.poldsaar@ut.ee; tel +372 58330832) poole.

Eesti doktorikooli loodusteaduste ja põllumajandusteaduste haru.

Kirjutamislaager
2026-06-01 00:00 - 2026-06-03 23:59
📍Laulasmaa (LaSpa)

Arsti- ja terviseteadused, veterinaaria haru doktorantidele ja nooremteaduritele suunatud kirjutamislaagris on võimalus paari päeva jooksul keskenduda oma doktoritöö või teadusartikli kirjutamisele.

Registreeru SIIN. Registreerimise tähtaeg on 15. mai 2026.

Osalejate valikul on eelistatud doktorandid, kes:

kuuluvad arsti- ja terviseteadused, veterinaaria harusse;

pole 2026 aasta jooksul veel kirjutamislaagris osalenud;

kes saavad osaleda kirjutamislaagris terve selle toimumise vältel.

Laagrisse oodatakse kokku kuni 10 doktoranti ja juhendajat. Osalejatele on Eesti Doktorikooli poolt majutus kaheks ööks ühekohalistes tubades ja toitlustus. Transpordi kirjutamislaagrisse ja tagasi peab osaleja ise tagama.

Ürituse kohta leiab rohkem infot SIIT.

Küsimuste korral palume pöörduda Greete Horni (greete.horn@tlu.ee) poole.

Eesti doktorikooli arsti- ja terviseteadused, veterinaaria haru.

Doktorantide kirjutamislaager
2026-06-01 00:00 - 2026-06-04 23:59
📍 Kubija hotell-loodusspaa

Üritus toimub inglise keeles. Ürituse sihtrühmaks on ainult sotsiaalteaduste haru doktorandid.

Eesti doktorikooli sotsiaalteaduste haru kutsub doktorante kirjutamislaagrisse. Kirjutamislaagri eesmärk on pakkuda doktorantidele rahulikku ja keskendumist võimaldavat keskkonda, et keskenduda oma doktoritöö või teadusartikli kirjutamisele, saada oma tööle tagasisidet ning suhelda teiste doktorantidega.

Osalejatele on doktorikooli poolt tagatud majutus, toitlustus ja vajadusel transport Tartust või Tallinnast toimumiskohta ja tagasi. Transport toimub tellitud bussiga, ühistranspordipileteid või autosõitu isikliku autoga ei kompenseerita.

Kirjutamislaagrit korraldab Eesti doktorikooli sotsiaalteaduste harupartner Tartu Ülikool. Kirjutamislaagri juhendaja on Tartu Ülikooli kliinilise psühholoogia professor Kirsti Akkermann.

➤ Osalemiseks täida sooviavaldus, mis sisaldab ka lühikest motivatsioonikirja, miks soovid kirjutamislaagris osaleda ning kuidas aitab see kaasa Su doktoritöö valmimisele (eesmärgid ja tööplaan laagri ajaks). Kandideerida saab 21. mai keskööni.

Kirjutamislaagrisse võetakse vastu maksimaalselt 20 doktoranti, eelisjärjekorras võetakse vastu sotsiaalteaduste doktorandid, doktorandid, kes pole sel aastal veel kirjutamislaagris osalenud, ja doktorandid, kes saavad üritusel osaleda terve kirjutamislaagri vältel.

Küsimuste korral palume pöörduda Helena Saare (helena.saare@ut.ee) poole.

Tutvu sotsiaalteaduste doktorantide kirjutamislaagri ajakavaga:

Kirjutamislaager_Ajakava_Writing_Retreat_ScheduleLaadi alla

Eesti doktorikooli sotsiaalteaduste haru.

Kirjutamislaager haridusjuhtimise teemal
2026-06-02 18:30 - 2026-06-05 11:00
📍Koolimäe loomemaja, Lääne-Virumaa

Üritus toimub inglise keeles.

Üritusele on oodatud sotsiaalteaduste (kitsamalt haridusteaduste) haru doktorandid ja nende juhendajad.

Kirjutamislaagri fookuses on haridusjuhtimise uurimisteemad, sh kooliarendusprotsesside ja juhtimiskäsituste uuringud. Arutletakse arendusuuringute ja praktikute kaasamise üle uurimisprotsessi.

Kirjutamislaagrit veab TLÜ Haridusteaduste intituut eesotsas juhendajatega Eve Eisenschmidt (TLÜ haridusjuhtimise juhtivprofessor) ja Raisa Carpelan (TLÜ haridusjuhtimise külalisteadur, Helsingi Ülikool).

Doktorandile: Registreeri SIIN.

Juhendajale: Registreeri SIIN

Registreerimise tähtaeg on 20. mai 2026. Osalejate piirarv on 16. Eelistatud on haridusjuhtimise temaatikaga tegelevad doktorandid vastavalt registreerumise järjekorrale.

Eesti doktorikooli sotsiaalteaduste haru

Mobile Tartu doktorikursus „Liikumisandmete analüüs sotsiaal- ja keskkonnauuringutes“
2026-06-07 00:00 - 2026-06-10 23:59
📍 Tartus

Üritus toimub inglise keeles.

Maht: 2 EAP

Kursus on integreeritud Mobile Tartu konverentsiga ning koosneb doktorantidele suunatud töötubadest ning Mobile Tartu konverentsi programmist. Kõik kursusel osalejad esinevad Mobile Tartu konverentsil kas suulise või posterettekandega.

Kursus keskendub liikumisandmete analüüsile sotsiaal- ja keskkonnauuringutes, tuues kokku ruumianalüüsi, andmeteaduse ja transpordiuuringute kaasaegsed meetodid. Kursuse raames vaadeldakse, kuidas kujuneb inimeste liikumine ruumis ning kuidas seda mõjutavad ehitatud keskkond ja transpordivõrgud aga ka kuidas mõjutab uurimistulemusi andmete kogumise ja töötlemise viisid. Erinevate töötubade kaudu käsitletakse nii jalakäijate liikumise modelleerimist linnas, ühistranspordi ligipääsetavuse ja tegeliku kasutuse vahekorda, mobiilpositsioneerimise andmeid kui ka lähte-sihtkoha maatriksite teisendamist marsruudivõrkudeks ja liiklusmahtudeks. Neid teemasid ühendab läbivalt küsimus, kuidas ruumilised struktuurid, andmed ja meetodid koos kujundavad meie arusaama keskkonnast, milles me liigume. Kursuse lõpuks on osalejatel nii praktilised oskused liikumisandmete töötlemiseks ja ruumianalüüsiks kui ka parem arusaam sellest, kuidas neid meetodeid vastutustundlikult ja kriitiliselt rakendada teadustöös ja planeerimispraktikas.

Õpiväljundid
Kursuse läbinud üliõpilane

tunneb erinevaid mobiilsete suurandmete allikaid;

kirjeldab ja selgitab mobiilsete suurandmete rolli liikuvusuuringutes (sh teaduses erasektoris ja linnaplaneerimises);

suudab kasutada ja rakendada mõnda mobiilsete suurandmete analüüsimeetodit;

on saanud rühmas töötamise kogemuse ning arendanud enda ajaplaneerimise ja koostöö oskusi;

on arendanud oma teadustöö tulemuste avaliku esituse oskuseid.

Täpsem info kursuse kohta leiab siit.

Töötubade põhijuhendajad:

Prof Andres Sevtsuk, MIT

Prof Robin Lovelace, University of Leeds,

Prof Francisco Rowe, University of Liverpool

Kaasprof Anto Aasa, Tartu Ülikool

Mobile Tartu konverentsi peaesinejad:

Prof Kay Axhausen

Prof Mimi Sheller

Kaasprof Tiina Rinne

Abstraktide esitamise tähtaeg on 31. jaanuar 2026, lisainfot leiab kodulehelt: https://mobiletartu.ut.ee/call-for-papers/

NB! Abstrakti esitamine on kohustuslik tasuta osalemiseks Eesti doktorikooli raames.

Registreerimise tähtaeg on kursusel osalejatele 31. märts 2026. Lisainfot leiab kodulehelt, Eesti doktorikooli liikmetele on osalus tasuta, aga kohtade arv on piiratud: https://mobiletartu.ut.ee/registration-and-payment/

Kursuse programmijuht: Anto Aasa, anto.aasa@ut.eeMobile Tartu korraldusmeeskond: mobiletartu@ut.ee

Eesti doktorikooli loodusteaduste ja põllumajandusteaduste haru.

Linna-maa suhete metodoloogiline käsitlus: analüüsiüksuste ümbermõtestamine
2026-06-08 00:00 - 2026-06-10 23:59
📍 Tartu

Üritus toimub inglise keeles.

See doktoriõppe seminar – mida korraldab esti doktorikooli humanitaarteaduste ja kunstide haru – keskendub metodoloogilistele ja kategoriseerimisprobleemidele, millega seisavad silmitsi paljud doktorandid (eriti, kuid mitte ainult, humanitaarteadustes). Seminar käsitleb interdistsiplinaarsest vaatenurgast keelemaastiku uurimise (linguistic landscaping) ja linna tõlkimise meetodeid, tuginedes tõlketeaduse, sotsiolingvistika ja kultuuridevahelise kommunikatsiooni valdkondlikule pädevusele.

Osalejaid julgustatakse aktiivselt kaasa töötama ning kriitiliselt reflekteerima ruumiliste, keeleliste ja kultuuriliste kategooriate üle, näiteks praktilise keelemaastiku uurimise harjutuse kaudu Tartus. Seminarile on oodatud doktoritööd, mis ei käsitle üksnes linnu või maapiirkondi, vaid ka uurimused, kus ruumilisi kategooriaid kasutatakse metafoorselt või analüütiliselt (nt keskuse ja perifeeria dünaamika meedias, diskursuses või kultuuritootmises).

Läbiviijad

Federico Italiano (University La Sapienza, Rome)

Diana Roig Sanz (Open University of Catalonia, Barcelona)

Luc van Doorslaer (Translation Studies, UT)

Irmak Mertens (Translation Studies and Semiotics, UT)

Triin Todesk (Estonian and General Linguistics, UT)

Anastassia Zabrodskaja (Baltic Film, Media and Arts School, TLU)

Kara D. Brown (Eesti ja üldkeeleteaduse instituut, TÜ)

NB! Registreerumine on lõppenud.

Küsimuste korral palume pöörduda Luc van Doorslaer’i (luc.vandoorslaer@ut.ee) või Anne-Mari Abroi (anne-mari.abroi@ut.ee) poole.

Vaata ürituse programmi allolevas failis.

PhD research seminar 2026 Urban-Rural Nexus_programLaadi alla

Eesti doktorikooli humanitaarteaduste ja kunstide haru.
